b"\n_START_ARTICLE_\nMelodi Grand Prix 1962\n_START_SECTION_\nSendingen\n_START_PARAGRAPH_\nI motsetning til de to foreg\xc3\xa5ende \xc3\xa5rene droppet NRK en \xc3\xa5pen konkurranse i 1962. I stedet var det kun NOPA-medlemmer som fikk sende inn bidrag. NRK mottok 121\xc2\xa0bidrag, en kraftig nedgang fra de to f\xc3\xb8rste \xc3\xa5rene. I tillegg kom det inn 29\xc2\xa0melodier skrevet av ikke-medlemmer, men disse ble ikke vurdert av juryen og i stedet returnert. Juryen besto av Alf Blyverket, Otto Nielsen og Willy Andresen. Juryen plukket ut fem melodier til den norske finalen._NEWLINE_Sendingen gikk av stabelen 18.\xc2\xa0februar, for f\xc3\xb8rste gang p\xc3\xa5 en s\xc3\xb8ndag. Finalen ble holdt i NRKs Store Studio p\xc3\xa5 Marienlyst med Odd Grythe som programleder, og som \xc3\xa5ret f\xc3\xb8r ble de fem sangene framf\xc3\xb8rt to ganger: F\xc3\xb8rst \xc3\xa9n gang med J\xc3\xb8rg Petter R\xc3\xb8eds kvartett, deretter med en ny artist akkompagnert av Kringkastingsorkestret under ledelse av \xc3\x98ivind Bergh._NEWLINE_Under sendingen var programleder Odd Grythe, orkestermusikerne og jurymedlemmene if\xc3\xb8rt fargerike, norske skigensere. Dekoren i studio var ogs\xc3\xa5 av norsk vintermilj\xc3\xb8 \xe2\x80\x93 for \xc3\xa5 \xc2\xabskape en norsk ramme om hele arrangementet\xc2\xbb. Numrene ble ogs\xc3\xa5 akkompagnert av dansere, og en hundevalp var blant rekvisittene under framf\xc3\xb8ringene._NEWLINE_Den internasjonalt kjente jazzvokalisten Laila Dalseth framf\xc3\xb8rte vinnersangen \xc2\xabKom sol, kom regn\xc2\xbb med stort orkester i finalen, men NRK valgte til slutt Inger Jacobsen til \xc3\xa5 framf\xc3\xb8re bidraget i den internasjonale finalen i Luxembourg.\n_START_SECTION_\nKritikk i hele Skandinavia\n_START_PARAGRAPH_\nI etterkant av finalen fikk NRK mye kritikk for utvelgelsen av bidragene dette \xc3\xa5ret, og bare to av bidragene ble spilt inn p\xc3\xa5 plate \xe2\x80\x93 vinneren og andreplassen. Bedre ble det ikke da et av de avsl\xc3\xa5tte bidragene, \xc2\xab\xc3\x86ille s\xc3\xa5 n\xc3\xa6r som a Ingebj\xc3\xb8rg\xc2\xbb av Bjarne Amdahl og Alf Pr\xc3\xb8ysen, ble en av de st\xc3\xb8rste slagerne dette \xc3\xa5ret._NEWLINE_Kun 121 bidrag kom inn i konkurransen, og bidragsyterne m\xc3\xa5tte v\xc3\xa6re medlemmer av NOPA, en underorganisasjon av TONO. Aftenposten spurte programleder Odd Grythe om l\xc3\xb8sningen var noen god id\xc3\xa9: \xc2\xabVel, det kan kanskje diskuteres, men gjort er gjort og da skal det gjennomf\xc3\xb8res til punkt og prikke.\xc2\xbb svarte Grythe. Det ble ogs\xc3\xa5 f\xc3\xb8rste og eneste gang NRK valgte en slik l\xc3\xb8sning._NEWLINE_Mens selve sendingen fikk ros av seere og presse, var f\xc3\xa5 imponerte over niv\xc3\xa5et p\xc3\xa5 finalel\xc3\xa5tene. Adresseavisen satte an tonen og skrev: \xc2\xabn\xc3\xa5r 'Kom sol, kom regn' kunne bli den norske vinnermelodien, s\xc3\xa5 m\xc3\xa5 det vel bare skyldes at den ikke hadde s\xc3\xa6rlig sterke konkurrenter i dette musikalske NM\xc2\xbb. Avisen konkluderte videre med at vinnerl\xc3\xa5ten \xc2\xabneppe levner Norge store sjanser i Luxembourg\xc2\xbb. Bergens Tidende kommenterte at det s\xc3\xa5 varmt ut med de norske skigenserne for orkester og dirigent, men la syrlig til: \xc2\xabetter hvert som de fem norske ekspertfinalemelodiene skred fram, fr\xc3\xb8s vel b\xc3\xa5de dirigent og musikere s\xc3\xa5 pass mye p\xc3\xa5 ryggen at det kunne v\xc3\xa6re godt med litt norsk ull\xc2\xbb. Avisen konkluderte med at det beste hadde v\xc3\xa6rt om Norge \xc2\xabav nasjonale anstendighetsgrunner lot v\xc3\xa6re \xc3\xa5 delta i dette systematiske Grand Prix-t\xc3\xb8vet\xc2\xbb._NEWLINE_P\xc3\xa5 begynnelsen av 1960-tallet ble de nordiske finalene kringkastet til hele Norden gjennom Nordvisjonen. Derfor ble de norske finalene ogs\xc3\xa5 vurdert av dansk og svensk presse \xe2\x80\x93 og motsatt. Svenske aviser kritiserte niv\xc3\xa5et p\xc3\xa5 de norske l\xc3\xa5tene og mente sangene var s\xc3\xa5 d\xc3\xa5rlige at \xc2\xabman risikerte \xc3\xa5 sovne mellom tonene\xc2\xbb. Dansk presse mente Norge burde sende hunden til Luxembourg i stedet for vinnerl\xc3\xa5ten \xc2\xabKom sol, kom regn\xc2\xbb. Hunden de siktet til, var hundevalpen Laila Dalseth hadde med p\xc3\xa5 scenen under framf\xc3\xb8ringen av vinnerl\xc3\xa5ten.\n_START_SECTION_\nBr\xc3\xa5k om skigensere\n_START_PARAGRAPH_\nFinalen ble holdt samme dag som VM p\xc3\xa5 ski startet i polske Zakopane. For \xc3\xa5 markere dette, hadde NRK-produsent Robert \xc2\xabBob\xc2\xbb Williams og programleder Odd Grythe bestemt seg for \xc3\xa5 lage en norsk vinterramme om hele sendingen. Programmet \xc3\xa5pnet med en modell av en skil\xc3\xb8per som suste ned en fjellside, f\xc3\xb8r en ny skil\xc3\xb8per dukket opp og suste videre ned og plutselig dukket Grythe opp p\xc3\xa5 programlederplass i samme skigenser som modellene. Store studio var ogs\xc3\xa5 vinterpyntet med sn\xc3\xb8kledte papp-fjell som kulisser. _NEWLINE_Under sendingen var ogs\xc3\xa5 orkestermusikere og jurymedlemmene if\xc3\xb8rt norske skigensere. Genserne hadde NRK f\xc3\xa5tt l\xc3\xa5ne via Tekstilopplysningskontoret. Dagen f\xc3\xb8r den norske finalen satte imidlertid genserprodusenten inn en annonse i flere Vestlands-aviser der de opplyste at genserne deres ville bli \xc3\xa5 se p\xc3\xa5 fjernsynet under Melodi Grand Prix. Reklamestuntet virker kanskje ikke s\xc3\xa5 veldig sjokkerende i dag, men saken vekket harme i fjernsynets barndom, lenge f\xc3\xb8r inntoget av reklamepauser og sponsorplakater. Dagbladet understreket at \xc2\xabvi \xc3\xb8nsker ikke reklamefjernsyn her i landet\xc2\xbb og mente skigenser-saken var et brudd p\xc3\xa5 reklamereglene. Kringkastingssjef Kaare Fostervold ble ogs\xc3\xa5 rasende og krevde at genserfabrikken skulle \xc2\xabp\xc3\xa5tales\xc2\xbb. Videre kalte kringkastingssjefen Grythe inn p\xc3\xa5 teppet og ba programlederen forklare hvordan han kunne la \xc2\xaben annons\xc3\xb8r utnytte seg til de grader\xc2\xbb. Grythe understreket at de kun hadde betalt for leie av genserne, og at annons\xc3\xb8ren hadde tatt seg friheter. Saken dabbet da ogs\xc3\xa5 ganske raskt av uten videre konsekvenser.\n_START_SECTION_\nAnnet\n_START_PARAGRAPH_\nEinar Skj\xc3\xa6raasen sto bak teksten til \xc2\xabV\xc3\xa5re skal dagene v\xc3\xa6re\xc2\xbb, men han deltok under pseudonymet Espen Lund._NEWLINE_Finalen skulle egentlig ha funnet sted i Studio A, men ble flyttet til Store Studio. Dette etter \xc3\xb8nske fra Kringkastingsorkestrets leder \xc3\x98ivind Bergh, som mente lydkvaliteten i tv-studioet ikke var god nok. Fra 1960\xe2\x80\x9365 vekslet finalen mellom Studio A og Store Studio."